Kaisu Koivisto

Kaisu Koivisto (s. 8. kesäkuuta 1962 Seinäjoki) on suomalainen kuvataiteilija. Helsingissä asuva ja työskentelevä Koivisto on tullut tunnetuksi ennen kaikkea eläinmateriaaleista tekemistään installaatioista. Hänen työskentelyssään on kaksi juonnetta – kierrätysmateriaalien ja esineiden fyysisyys ja toisaalta valokuvan ja videon etäännyttävä ominaisuus. Näiden kahden piirteen yhdistäminen kiehtoo Koivistoa. Hän käyttää usein valokuva- ja videoteosten aineksina materiaaleja, joita on konkreettisesti hänen installaatioissaan ja esineteoksissaan. Tunnusomaista niille on ihmisen ja eläimen tai luonnon suhteen pohtiminen.

Koivisto käsittelee teoksissaan aiheita, jotka liikkuvat historian, ekologian, turismin ja estetiikan rajapinnoilla. Hän tarkastelee luonnon ja kulttuurin liitoskohtia: tapoja, joilla ihminen pyrkii valjastamaan luontoa omiin tarpeisiinsa.

Koiviston teoksissa on surrealistinen pohjavire: esineet eivät olekaan sitä, miltä ensi silmäyksellä näyttää. Yllättävät aiheen ja materiaalin yhdistelmät ja ambivalentti kauneus ovat leimallisia Koiviston teoksille: samanaikainen houkuttelevuus ja vastenmielisyys, synteettinen ja orgaaninen, henkisyys ja materiaalien korostunut fyysisyys. ”Elämme esineiden ja materiaalien maailmassa. Kasvun ja hajoamisen prosessit näkyvät materiaaleissa, joita käytän teoksissani: naarmut, tahrat ja kulumat. Kierrätettyjä ja löydettyjä materiaaleja kuten vanhoja nahkatakkeja työstäessäni niihin tulee yksi elinkaaren osa lisää,” kertoo Koivisto.

Kaisu Koivisto valittiin vuonna 1996 Vuoden nuoreksi taiteilijaksi, jolloin hänellä oli Tampereen taidemuseossa laaja näyttely. Koiviston teoksia on useissa merkittävissä kokoelmissa. 

Hän on valmistunut Kankaanpään taidekoulusta vuonna 1982 ja Taideteollisesta korkeakoulusta taiteen maisteriksi vuonna 2009.

Koiviston teoksia on ollut esillä muun muassa Venetsian biennaalissa, taidemuseo Kumussa, Kiasmassa, Wäinö Aaltosen museossa ja Turun taidemuseossa. Hänellä on ollut yksityisnäyttelyitä Galleria Brondassa, Galleria Heinossa ja Galleria Sculptorissa. Hänen näyttelynsä New Yorkin lehmät: lajin palauttaminen (Cows in New York City: Reintroducing the Species) kiersi muun muassa New Yorkissa, Australiassa ja Porin taidemuseossa.

Palkintoja 

 Satakunnan kansan palkinto 1991
 Porin kulttuuripalkinnot 1991 ja 1992
 Tampereen taidemuseon Vuoden nuori taiteilija 1996.

Kirjallisuutta

 Kaisu Koivisto. Vuoden nuori taiteilija 1996 -näyttelyn katalogi. Tampereen taidemuseo, 1996.
 Kaisu Koivisto. Äänekäs hiljaisuus. Åboa Vetus & Ars Nova. Turku, 2012.
Kaisu Koivisti / Claudia Peill. Intersezioni  / Intersections. Palombi Editori, Roma 2013
Kaisu Koivisto. Jossain muualla  / Elsewhere. Parvs publishing, Helsinki 2016

Lähteet

Aiheesta muualla
 Kaisu Koiviston kotisivut
 
 Valtion taidemuseon taidekokoelma. 
 http://www.kiasma.fi/ohjelmisto/tosi-kyseessa
 http://www.youtube.com/watch?v=LUAmuCHrVR0
http://www.forumbox.fi/fi/calendar/62/829-kaisu-koivisto:-maisema-riisinjyvassa/
http://www.patriciaseppalansaatio.fi/patrician-blogi/
http://www.gallen-kallela.fi/nayttely_tapahtuma/capriccio-kaisu-koivisto-ja-claudia-peill-tarvaspaassa/

Suomalaiset kuvanveistäjät
Vuoden nuori taiteilija -palkinnon saajat
Vuonna 1962 syntyneet
Elävät henkilöt